ඌව පළාත් සභාව සඳහා නාම යෝජනා කැඳවීම ලබන 31 සිට 7 දක්වා සිදු කරනු ලබන බැවින් ඒ සඳහා අපේක්ෂකයින් තේරීම සඳහා වූ නාමයෝජනා තේරීම් මණ්ඩලයක් පත් කිරීමට පෙරේදා (14දා) රාත්‍රියේදී පැවැති ශ්‍රී.ල.නි.ප. මධ්‍යම කාරක සභාවේදී තීරණය කර තිබේ.ඒ අනුව මෙම නාම යෝජනා මණ්ඩලය සඳහා ඛනිජ තෙල්සම්පත් සංවර්ධන අමාත්‍ය අනුර ප්‍රියදර්ශන යාපා, රාජ්‍ය පරිපාලන හා ස්වදේශ කටයුතු අමාත්‍ය ඩබ්.ඩී.ජේ. සෙනවිරත්න, ජ්‍යෙෂ්ඨ අමාත්‍ය ඒ.එච්.එම්. ෆවුසි මහතා හා මධ්‍යම පළාත් ප්‍රධාන අමාත්‍ය සරත් ඒකනායක යන මහත්වරුන් පත් කර ඇත.එසේම ඌව පළාත් සභා මැතිවරණ කටයුතු මෙහෙයවීමේ වගකීම ශ්‍රීලනිප ප්‍රධාන ලේකම් මෛත්‍රීපාල සිරිසේන මහතා ඇතුළුව අමාත්‍ය බැසිල් රාජපක්ෂ මහතා හා අමාත්‍ය ඩලස් අලහප්පෙරුම මහතාට පැවරී ඇත.මේ අතර ඌව පළාත් සභා මැතිවරණය සඳහා ප්‍රධාන පෙළේ කැබිනට් අමාත්‍යවරුන් කීප දෙනෙකුගේ පුත්‍රයින් ඉදිරිපත්වීමට නියමිත බව ශ්‍රීලනිප මූලස්ථාන ආරංචි මාර්ග වැඩිදුරටත් සඳහන් කරයි.